کامره : په هوایي مرکز د جنگيالو بريد،نهه بريدکوونکي وژل شوي
په کامره کې د زیارت په سحر د پاکستان د فضائي ځواکونو په منهاس ائيربيس شوي د دغه بريد مسؤليت د پاکستاني طالبانو تحريک په غاړه اخستى دی.
پاکستاني چارواکو وئيلي دي کامره کې دپاکستان دفضائي ځواکونو ( پي اى ايف) په منهاس ائيربيس دزيارت په سحر په خودکاره وسلو او ځانمرگي بريدونو سره ناڅاپي بريد ترسره کړى چې پکې دسختې نښتې وروستو 9 ځانمرگي بريدکوونکي وژل شوي دي. دپاکستان دفضائي ځواکونو وياند وائي بيس دتندلارو څخه پاک کړل شوى او عمليات پايې ته رسيدلي دي. په دغه بريد کې چې کومو جنگيالو برخه اخستې وه هغوي په خودکاره وسلو، لاسي بمونو او ځانمرگي واسکټونو سمبال وؤ. سرچينې وائي شپږ جنگيالي دامنيتي ځواکونو په ډزو وژل شوي او دريوؤ ځانونه الوځولي. د دغه بريد مسؤليت د پاکستاني طالبانو تحريک په غاړه اخستى. دپاکستان دفضائي ځواکونو يو وياند وئيلي دي تر څو ساعتو پورې روانه نښته کې يو پوځي محمد اصف وژل شوى او په اډه کې دموجودو 30ؤ څخه زياتو الوتکو څخه يواځې يوې ته معمولي شان زيان رسيدلى. دپنجاب صوبې په اټک ضلع کې موقعيت لرونکي دپاکستاني فضائيې دغه تنصيب ته دورننوتلو وروستو چې کله بريدکوونکي دهاغه مقام په لوري وروان شول چرته چې الوتکې ولاړې وې نو هلته ميشتو ساتونکو پرې ډزې پيل کړې. شکمنو وسله والو دراکټ بمونو له لارې ځوابي کارروائي وکړه چې له دې وروستو تر څلورو ساعتو پورې هلته سخته نښته روانه وه. دفضائيې وياند وويل دکمانډوز په مدد سره دبريدکوونکو په ضد دعملياتو مشري کوونکى بيس کمانډر ائرکموډور محمداعظم په نښته کې ژوبل شوى خو دهغه حالت دخطرې څخه بهر دى، ديو ځانمرگي مړى دسيمې څخه ترلاسه شوى. دځانمرگي بريدکوونکو عمر د19ؤ څخه د33ؤ کلونو ترمينځ ښودل شوى چې دهغوي څخه ځينو پوځي وردۍ اغوستې وې. ترجمان دا اطلاعات مسترد کړل چې دفضائيې په دغه تنصيب کې ايټمي وسلې ايښودل شوې وې، دپاکستان يو ائيربيس هم په ايټمي وسلو سمبال نۀ دى. دفضائيې مشر ائيرمارشل طاهر رفيق بټ دپيښې دپلټنو دامر جاري کولو په ترڅ کې دصورتحال دجاج اخستو لپاره اسلام اباد ائيرهيډکوارټر کې دزيارت په ورځ يوه بيړنۍ غونډه راغوښتې ده. فضائي ځواکونو په يو بيان کې وئيلي دي دبيس دودانۍ دديوال څخه بهر نورو جنگيالو په ارپي جيز سره ډزې کړي چې دهغې په نتيجه کې دپي اى ايف يو جهاز ته زيان رسيدلى. دسختو نښتو په مهال دډزو، راکټونو او لاسي بمونو دچاؤدنو غږونه اوريدل شوي، او چارواکي وائي دنښتې په مهال داور لمبې ليدل شوې وې. امنيتي ځواکونو دلټونې عمليات هم ترسره کړي چې پکې په سيمه کې ښخ کړل شوي دوه بمونه ناکاره کړل شوي. منهاس ائيربيس د پايتخت اسلام اباد څخه 75 کلو ميټره شمال لويديز لوري ته موقعيت لري چې دپاکستان ائروناټيکل کمپليکس سره پيوست دى. په دغه بيس کې موجودو الوتکو کې دچين په مرستې سره تيار کړل شوې جى ايف 17 تهنډر هم شامل دي او ددې دڅارنې لپاره په گڼ شمير کې چيني ماهرين هم دغلته گمارلي دي، خو سرچينې وائي چې هغوي يو خوندي ځايې ته رسول شوي وؤ. دصدر اصف علي زرداري، د پوځ مشر جنرال اشفاق پرويز کياني او وزيراعظم راجه پرويز اشرف پشمول حکومتي او پوځي لوړپوړي قياد ت ته دبريد حال احوال تيرول کيدو او دپوځ د مشر له لوري د عملياتو نزدې څارنه کيده. صدر اصف علي زرداري ددغه بريد په سختو ټکو کې غندنه کړې او دترهگرۍ دخاتمې په اړه يې دحکومتي ارادې څرگندونه کړې. د پاکستاني طالبانو دتحريک وياند احسان الله احسان په منهاس ائيربيس دبريدذمه واري منلې ده، او ویلي دي چې دوي په دغه بريد وياړ کوي او د دوي قيادت د ډيرې مودې نه په کامره بيس دب ريد فيصله کړې وه. هغه وويل بيس ته د دوي نهه9 کسان ننوتلي وؤ، څلور ديو اړخ څخه او پينځه د بل، هغوي په شريکه کارروائي ترسره کړې ده. د طالبانو ویاند دغه بريد د بيت الله محسود او اسامه بن لادن د وژنې انتقام گرځولې. د تحريک طالبان پاکستان وياند زياته کړه هغوي به په هيواد کې داسلامي نظام تر قائميدو پورې په پوځي تنصيباتو بريدونه دوامداره ساتي. هغه په دغه بريد کې دپاکستاني طالبانو دتحريک د9نهو جنگيالو وژنه تصديق کړه. د پنجاب ایالت صوبائي چارواکو د خفيه معلوماتو په رڼا کې تيره اوونۍ تيار کړل خپل راپور کې دپاکستاني فضائيې په تنصيباتو دممکنه بريدونو انديښنه څرگنده کړې وه. تير کال کراچۍ کې دپاکستان دسمندري ځواکونو په يو مهم تنصيب مهران بيس هم شکمنو جنگيالو بريد ترسره کړى ؤ. تر 16ؤ گينټو پورې روانه دغه نښته کې 10 پوځيان وژل شوي وؤ او دسمندري حدودو څارونکي دنيوي دوه جهازونه تباه او يو ته جزوي زيان رسيدلى ؤ. له دې وړاندې په پينډۍ کې دپوځ په جنرل هيډکوارټرز هم شکمنو طالب جنگيالو بريد ترسره کړى ؤ. له دې وړاندې دپاکستان پوځ او فضائيې دهيواد په شمال لويديزو غرييزو سيمو کې دشکمنو طالب جنگيالو په ضد گډ عمليات ترسره کړي دي.